Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh novely zákona č. 595/2003 Z. z. o dani z príjmov v znení neskorších predpisov na základe Plánu legislatívnych úloh vlády SR na rok 2004.

Predkladaný návrh novely zákona o dani z príjmov nadväzuje na programové vyhlásenie vlády SR a je v súlade so schválenou Koncepciou daňovej reformy v rokoch 2004 - 2006. Zákon o dani z príjmov je jedným z kľúčových zákonov v daňovom systéme Slovenskej republiky. Jeho zmena je nevyhnutná v nadväznosti na ďalšie spoločenské zmeny v oblasti sociálneho systému, dôchodkového zabezpečenia a zdravotníctva. 

So vstupom Slovenskej republiky do Európskej únie 1.5.2004 bolo potrebné prijať opatrenia v oblasti daní z príjmov tak, aby boli v súlade so záväznými dokumentmi Európskej únie, t. j. najmä so smernicami EÚ v oblasti priameho zdaňovania, týkajúcich sa hlavne zdaňovania úrokov, licenčných poplatkov, materských a dcérskych spoločností. 

Predložený návrh novely zákona obsahuje najmä spresnenia, ktoré bolo potrebné vykonať vzhľadom na zmeny ostatných právnych predpisov, ktoré nadväzujú na predložený návrh zákona. Jedná s najmä o:
-	zosúladenie zákona o dani z príjmov so znením nového zákona o dani z pridanej hodnoty, 
-	upresnenie zdaňovania príjmov fyzických osôb z predaja bytu, príjmov z prenájmu,
-	oslobodenie príjmov z predaja štátnych dlhopisov, ktoré zabezpečuje zahraničná právnická osoba,
-	oslobodenie príjmov z úrokov z vkladov vedených v Štátnej pokladnici,
-	oslobodenie úrokov a iných výnosov z poskytnutých úverov a pôžičiek, z vkladov na vkladných knižkách vyplácaných daňovníkom so sídlom alebo bydliskom v inom členskom štáte Európskej únie,
-	spresňujú sa ustanovenia týkajúce sa odpisovania hmotného a nehmotného majetku z dôvodu jednoznačnosti, racionalizácie a odstránenia nepresností vo väzbe na zákon o účtovníctve,
-	navrhuje sa nový spôsob zahrnovania rozdielov z precenenia cenných papierov a derivátov tak, aby nevznikali rozdiely medzi účtovníctvom a základom dane,
-	spresňuje sa platenie preddavkov,
-	upresňuje sa stanovenie dĺžky zdaňovacieho obdobia v prípade zmeny kalendárneho roku na hospodársky rok.

Predložený návrh novely zákona o dani z príjmov okrem uvedených základných zmien obsahuje aj ďalšie spresnenia, ktoré bolo potrebné vykonať z dôvodu uplatňovania prijatého nového zákona o dani z príjmov v praxi a odstránenia nezrovnalostí, ako aj zosúladenia s prijatými novými právnymi predpismi. 

Predložený návrh zákona nepredpokladá dopad na príjmovú časť štátneho rozpočtu.  

Návrh novely zákona č. 595/2003 Z.z. o dani z príjmov v znení neskorších predpisov  sa predkladá na rokovanie  vlády  SR  bez  rozporov.